F2-renjaer sterf in gru-ongelukDie Formule 2-renjaer Anthoine Hubert. (Foto: Facebook) Wat veronderstel was om ŉ opwindende dag vir motorwedren-aanhangers te wees, het Saterdag in ŉ tragedie ontaard toe die Formule 2-renjaer Anthoine Hubert (22) op die Spa-Francorchamps-renbaan in België dood is. Die Fransman het gesterf in ŉ ernstige botsing tydens die F2 Belgiese Grand Prix. Hubert se motor het teen ŉ geraamde 257 km/h teen die Amerikaner Juan-Manuel Correa se motor gebots. Die ongeluk het in die tweede ronde gebeur terwyl die twee opdraand gejaag het en toe uit die berugte Eau Rouge-draai gekom het. Hubert het skynbaar beheer oor sy motor verloor toe hy uit die draai kom en het in die versperring vasgejaag. Sy motor het van die bandemuur afgeskiet en oor die baan geswenk voordat dit Correa se motor getref het. Correa het sy bene in die ongeluk gebreek en is in die hospitaal opgeneem. Hy is in ŉ stabiele toestand. Hubert én Correa se motors is in die ongeluk afgeskryf, met Correa se motor wat op sy bokant te lande gekom het. Wrakstukke van albei motors het verspreid oor die renbaan gelê terwyl paramedici hulle gehaas het om so vinnig as moontlik by hulle uit te kom. Ander renjaers het uitgeswenk om die wrakstukke van die motors te mis en die wedren is ŉ paar minute later gekanselleer. ŉ F2-wedren wat vandag op die baan sou plaasvind, is ook afgestel. Die Formule 2-renjaer Anthoine Hubert in aksie tydens ‘n wedren in Mei vanjaar. (Foto: David Davies/PA via AP) Motorwedrenne se beherende liggaam, FIA, het gesê Hubert “het om 18:35 aan sy beserings beswyk” by die mediese sentrum by die baan. Hubert het deelgeneem vir die Britse Arden-span wat bedryf word deur Garry Horner, pa van die Red Bull-baas Christian Horner. Correa is deel van die Sauber Junior-span. Boodskappe van hartseer en medelye het vanuit die hele motorwedren-gemeenskap ingestroom. F1-kampioen Lewis Hamilton het op sosiale media geskryf: “Dit is hartverskeurend. Mag jou siel rus Anthoine. My gebede is by jou en jou familie vandag.” FIA het gesê hy sal die ongeluk, wat in sonnige weer en op ŉ droë renbaan plaasgevind het, ondersoek.